Diari Oficial de la Generalitat Valenciana


Sumari del DOGV 7537, del 01-06-2015 (2015/5108)

DECRET 83/2015, del 29 de maig, del Consell, pel qual es regulen els requisits i el procediment d'homologació d'accions formatives dirigides al personal de seguretat i emergències.
------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2015/05/29/83/dof/vci/html**

### Dades del document

Número de DOGV
:   7537

Data del DOGV
:   01-06-2015

Secció del DOGV
:   I. DISPOSICIONS GENERALS

Número del document
:   2015/5108


Data del document
:   29-05-2015

Organisme emissor
:   Conselleria de Governació i Justícia

Tipus de document
:   Decret

Anàlisi jurídica

 Descriptors 

:   * Conselleria de Governació i Justícia
    * formació en el lloc de treball
    * legislació
    * reconeixement de títols
    * protecció civil
    * policia

DECRET 83/2015, del 29 de maig, del Consell, pel qual es regulen els requisits i el procediment d'homologació d'accions formatives dirigides al personal de seguretat i emergències. [2015/5108]  
Preàmbul  
Capítol I. Objecte, àmbit subjectiu i requisits de les accions formatives susceptibles d'homologació  
Article 1. Objecte  
Article 2. Àmbit subjectiu  
Article 3. Organització, gestió i desenrotllament de les accions formatives  
Article 4. Publicitat de les accions formatives  
Article 5. Naturalesa i duració de les accions formatives  
Article 6. Contingut de les accions formatives susceptibles d'homologació  
Article 7. Alumnat  
Article 8. Professorat  
Article 9. Recursos materials  
Article 10. Avaluació de les accions formatives  
Article 11. Assistència i aprofitament dels cursos presencials  
  
Article 12. Cursos no presencials o semipresencials  
Capítol II. Convenis i acords  
Article 13. Convenis i acords  
Capítol III. Procediment d'homologació  
Article 14. Requisits de la sol·licitud d'homologació, lloc i termini de presentació  
Article 15. Comissió avaluadora de les Accions Formatives  
Article 16. Composició de la comissió avaluadora  
Article 17. Funcions de la comissió avaluadora  
Article 18. Reunions de la comissió avaluadora  
Article 19. Tramitació i resolució de procediments  
Article 20. Obligacions de les entitats sol·licitants  
Article 21. Inspecció i seguiment  
Disposició addicional. Regla de no gasto públic  
Disposició transitòria. Homologació de sol·licituds anteriors a l'entrada en vigor d'este decret  
Disposició derogatòria. Derogació dels decrets 93/2012, d'1 de juny, i 186/2013, de 13 de desembre, ambdós del Consell  
Disposicions finals  
Primera. Normes de desplegament  
Segona. Entrada en vigor  
  
  
PREÀMBUL  
  
La Llei Orgànica 5/1982, d'1 de juliol, de l'Estatut d'Autonomia de la Comunitat Valenciana, disposa, en l'article 49.3.14é, que la Generalitat té la competència exclusiva sobre les matèries de protecció civil i seguretat pública, sense perjuí del que disposa l'article 149 de la Constitució i, si és el cas, sobre les bases i l'ordenació de l'activitat econòmica general de l'Estat.  
En conseqüència, basant-se en les competències estatutàries de la Generalitat, va ser aprovada la Llei 6/1999, de 19 d'abril, de la Generalitat, de Policies Locals i de Coordinació de les Policies Locals de la Comunitat Valenciana i, en esta, es va crear l'Institut Valencià de Seguretat Pública i Emergències (IVASPE), a què corresponen les funcions de formació i perfeccionament professional de les policies locals i personal d'emergències. Així mateix, l'esmentada llei, en l'article 29.2, establix que: «Els diplomes i els certificats de cursos i activitats formatives en matèria de policia local realitzats per les diferents entitats només tindran validesa als efectes de promoció o mobilitat quan estes activitats hagen sigut realitzades en col·laboració amb l'Institut Valencià de Seguretat Pública i Emergències o homologades per este, en funció dels programes, temaris i duració dels cursos».  
  
D'altra banda, el Decret 186/2013, de 13 de desembre, del Consell, regula fins ara l'homologació de cursos de formació i establix les condicions i els requisits per a sol·licitar l'homologació de cursos de formació de les policies locals de la Generalitat.  
Així mateix, basant-se en l'Estatut d'Autonomia de la Comunitat Valenciana, va ser aprovada la Llei 13/2010, de 23 de novembre, de la Generalitat, de Protecció Civil i Gestió d'Emergències, mantenint l'esperit de la Llei 9/2002, de 12 de desembre, de la Generalitat, de Protecció Civil i Gestió d'Emergències de la Generalitat, que modifica el model establit en esta per a adaptar-se a la nova realitat i a les necessitats que han sorgit al llarg de la posada en pràctica de la Llei 9/2002.  
  
La formació de tots els professionals i voluntaris dels servicis d'emergències és un pilar fonamental en este nou model, per a la qual cosa la Llei 13/2010 va introduir novetats tendents a una major professionalització i preparació dels membres dels servicis d'intervenció davant d'emergències.  
La labor de formació d'estos professionals, arreplegada en el títol VIII, s'atribuïx principalment a l'Institut Valencià de Seguretat Pública i Emergències, tant per al personal dels servicis essencials d'intervenció com per al personal dels servicis complementaris.  
D'altra banda, el Decret 93/2012, d'1 de juny, del Consell, regula fins ara els requisits i el procediment d'homologació d'accions formatives dirigides als servicis essencials i complementaris d'intervenció davant de les emergències.  
Així mateix, la Comissió General de Formació per a l'Ocupació de l'Administració Pública va acordar, en la reunió de 19 de juliol de 2013, modificar l'Acord de Formació per a l'Ocupació de les Administracions Públiques (AFEDAP), a fi d'adaptar-lo a la distribució competencial establida per les sentències del Tribunal Constitucional 225/2012, de 29 de novembre, i 7/2013, de 17 de gener. Este acord va ser ratificat per la Mesa General de Negociació de les Administracions Públiques en la reunió de 26 de setembre de 2013 i publicat en el Boletín Oficial del Estado núm. 252, de 21 d'octubre.  
El Consell, en la reunió de 10 de maig de 2013, va acordar aprovar el Segon Pla de Simplificació i Reducció de Càrregues Administratives de la Generalitat (SIRCA-2), la vigència del qual s'estén al període 2013-2015. Es dóna publicitat a este pla a través de la Resolució de 13 de maig de 2013, del conseller d'Hisenda i Administració Pública. El seu objectiu principal, en consonància amb l'anterior, inclou actuacions en l'àmbit normatiu i actuacions dirigides a reduir i/o suprimir les càrregues administratives.  
Per això, mitjançant este decret es regula novament el marc jurídic i normatiu que possibilite a l'Institut Valencià de Seguretat Pública i Emergències (IVASPE) la supervisió i homogeneïtzació de la formació especialitzada dels cursos per als professionals en matèries relacionades amb el personal de la seguretat i de les emergències.  
  
D'esta manera, i d'acord amb el que disposa l'article 49.3.14a de l'Estatut d'Autonomia de la Comunitat Valenciana, així com en virtut del que establix l'article 29.1 d'este mateix text, que atribuïx la potestat reglamentària al Consell, amb un informe previ favorable de la Comissió de Coordinació de les Policies Locals de la Comunitat Valenciana, en la reunió de 2 de setembre de 2014 i amb un informe previ favorable de la Comissió de Protecció Civil de la Comunitat Valenciana, en la reunió de 13 de març de 2014, a proposta del conseller de Governació i Justícia, de conformitat amb el Consell Jurídic Consultiu de la Comunitat Valenciana i amb la deliberació prèvia del Consell, en la reunió del dia 29 de maig de 2015,  
  
  
DECRETE  
  
CAPÍTOL I  
Objecte, àmbit subjectiu i requisits de les accions formatives susceptibles d'homologació  
  
Article 1. Objecte  
Este decret té per objecte establir les condicions i els requisits, així com el procediment per a l'homologació de cursos de formació dirigits al personal pertanyent als cossos de policia local i als membres dels servicis essencials i complementaris d'intervenció davant de les emergències de la Comunitat Valenciana.  
  
Excepcionalment, la direcció general competent en matèria de formació del personal de seguretat i d'intervenció davant de les emergències podrà homologar accions formatives a altres col·lectius que diferisquen als previstos en el paràgraf anterior, i que realitzen funcions de seguretat pública o d'intervenció davant de les emergències a la Comunitat Valenciana.  
  
Article 2. Àmbit subjectiu  
1. Podran sol·licitar l'homologació d'accions formatives del personal pertanyent als cossos de la policia local de la Comunitat Valenciana, les administracions públiques, entitats i organismes següents:  
  
a) Les entitats locals reconegudes en la Llei 7/1985, de 2 d'abril, Reguladora de les Bases del Règim Local, en l'àmbit de la Comunitat Valenciana.  
b) La Federació Valenciana de Municipis i Províncies.  
c) Les universitats pertanyents al Sistema Universitari Valencià.  
  
d) Les organitzacions sindicals més representatives segons el que preveuen els articles 6 i següents de la Llei Orgànica 11/1985, de 2 d'agost, de Llibertat Sindical, i aquelles organitzacions sindicals amb presència en la Comissió de Coordinació de Policies Locals en el marc del que disposa l'article 12 de la Llei 6 /1999, de 19 d'abril.  
2. Podran sol·licitar l'homologació d'accions formatives del personal dels servicis essencials i complementaris d'intervenció davant de les emergències, els ens locals arreplegats en l'article 71 de la Llei 13/2010, de 23 de novembre, de la Generalitat, de Protecció Civil i Gestió d'Emergències:  
a) Els ajuntaments.  
b) Les diputacions.  
c) Els consorcis per al Servici de Prevenció, Extinció d'Incendis i Salvament (SPEIS).  
  
Article 3. Organització, gestió i desenrotllament de les accions formatives  
Les accions formatives hauran de ser organitzades, gestionades i desenrotllades per les entitats a què fa referència l'article 2 d'este decret.  
  
  
Article 4. Publicitat de les accions formatives  
Les entitats a què fa referència l'article 2 hauran de garantir la publicitat de l'acció formativa a realitzar, de manera que quede assegurat el màxim coneixement per al col·lectiu a què van dirigits, per mitjà de la col·locació en el tauler d'anuncis de l'entitat o en la pàgina web d'esta.  
  
En este sentit, les entitats esmentades s'han d'ajustar als paràmetres de publicitat continguts en la Llei 19/2013, de 9 de desembre, de Transparència, Accés a la Informació Pública i Bon Govern.  
  
Article 5. Naturalesa i duració de les accions formatives  
Les accions formatives podran ser presencials, semipresencials o no presencials.  
No s'admetrà la sol·licitud d'homologació de seminaris, taules redones, debats, conferències, jornades, congressos o semblants.  
Els cursos o accions formatives que siguen homologats han de tindre una duració mínima de vint hores, llevat que es modifique la normativa que regule els barems de mèrits que siguen aplicables a la promoció professional del personal de seguretat i d'intervenció davant de les emergències.  
  
Article 6. Contingut de les accions formatives susceptibles d'homologació  
El contingut de les accions formatives a homologar haurà de tindre relació amb la formació, actualització o especialització en matèria de seguretat pública, protecció civil i emergències, i ser complementàries de les integrades en la formació contínua i continuada efectuada per la conselleria competent en la matèria de formació del personal de seguretat i d'intervenció davant de les emergències.  
En el pla anual de formació, aprovat per resolució de la conselleria competent en matèria de formació de seguretat i emergències, s'establiran els criteris dels cursos homologables per al període mencionat.  
  
Article 7. Alumnat  
1. Almenys el 70 % del total de l'alumnat que realitze el curs haurà d'incloure el col·lectiu a què estiga dirigida l'activitat formativa. S'exceptuen els cursos realitzats per les entitats arreplegades en els punts 1.a, 2.a i 2.c de l'article 2, en este cas, almenys el 50 % de l'alumnat haurà de pertànyer o dependre de les dites entitats.  
2. Excepcionalment, i quan l'activitat formativa siga realitzada per dos o més col·lectius dels especificats en l'article 1 o si no s'aconseguixen els percentatges mínims establits en el apartat anterior, la comissió avaluadora regulada en el capítol III d'este decret valorarà la pertinència o no de la dita activitat. Si la comissió no considera pertinent l'activitat, es denegarà l'homologació del curs.  
  
  
Article 8. Professorat  
El professorat haurà de posseir experiència en formació, solvència acadèmica acreditada, un elevat nivell docent i experiència per a impartir la matèria de què es tracte.  
  
Article 9. Recursos materials  
Les entitats promotores de les accions formatives posaran a disposició dels participants els mitjans materials, didàctics i instrumentals necessaris per al desenrotllament adequat d'estes.  
  
Article 10. Avaluació de les accions formatives  
Les accions formatives l'homologació de les quals se sol·licite hauran d'incloure previsions sobre l'avaluació de l'activitat i del professorat. L'IVASPE podrà establir els models de qüestionaris d'avaluació que hauran d'omplir els participants.  
  
Article 11. Assistència i aprofitament dels cursos presencials  
1. Per als cursos de tipus presencial, l'assistència de l'alumnat als cursos haurà de ser controlada per mitjà de full de firmes i, en tot cas, serà requisit per a obtindre el corresponent diploma o certificat l'assistència al 90 % del total d'hores de duració del curs, siguen o no justificades les faltes d'assistència.  
2. El diploma o el certificat d'aprofitament l'expedirà la direcció general competent en matèria de formació del personal de seguretat i d'intervenció davant de les emergències, quan s'haja assistit al nombre mínim d'hores establit per a cada curs d'acord amb el percentatge establit en l'apartat anterior i sempre que s'hagen superat les proves d'avaluació sobre el contingut d'estos. En el dit diploma o certificat es farà constar el nombre d'hores de l'activitat formativa, llevat que es modifique la normativa que regule els barems de mèrits que siguen aplicables a la promoció professional del personal de seguretat i d'intervenció davant de les emergències.  
  
Únicament tindran validesa als efectes de baremació en processos de selecció els diplomes o certificats d'aprofitament.  
En el cas que no s'hagen superat les proves d'avaluació de realització obligatòria o no s'haja aconseguit el percentatge d'assistència establit en el apartat 1 d'este article, no es podrà expedir el diploma o el certificat d'aprofitament.  
3. El diploma d'aprofitament s'expedirà d'acord amb els requisits establits en l'article 19 d'este decret referent a la tramitació i resolució de procediments d'este decret.  
  
Article 12. Cursos no presencials o semipresencials  
1. La direcció general competent en matèria de formació del personal de seguretat i d'intervenció davant de les emergències podrà establir en la resolució per la qual s'aprova el pla anual de formació els requisits mínims que han de complir els cursos no presencials o semipresencials perquè s'admeten a tràmit.  
2. Seran requisits indispensables per a homologar els cursos semipresencials o no presencials:  
a) L'existència d'una plataforma en línia, amb codi d'identificació i accés per als alumnes.  
b) L'accés a la plataforma a través d'una URL pròpia.  
c) El nombre màxim d'alumnat per curs i edició serà de 100 persones.  
d) La disponibilitat d'un sistema d'avaluació per a poder aprovar els mòduls i el curs. En el cas que el sistema d'avaluació es realitze per mitjà de la plataforma en línia, s'hauran de superar tots els blocs de matèries. Per a passar d'un bloc a un altre s'haurà de superar l'anterior i es permetran un màxim de dos intents.  
e) Els tests hauran de tindre com a mínim vint preguntes.  
f) En el cas de no disposar d'este sistema d'avaluació s'haurà de fer un examen final de forma presencial.  
g) En els cursos mencionats en este article haurà d'haver-hi un fòrum de debat, i serà obligatòria la participació en este per part de l'alumnat.  
h) Les edicions d'un mateix curs no podran ser simultànies ni solapar-se en el temps.  
3. En este tipus de cursos homologats únicament s'emetrà diploma d'aprofitament en aquells casos en què quede acreditada la superació de les proves avaluadores que en cada cas s'establisquen i s'hi faran constar les hores que es convaliden, tal com establix l'article 17.g, llevat que es modifique la normativa que regule els barems que siguen aplicables a la promoció professional del personal de seguretat i d'intervenció davant de les emergències.  
  
CAPÍTOL II  
Convenis i acords  
  
Article 13. Convenis i acords  
1. L'Institut Valencià de Seguretat Pública i Emergències (IVASPE) promourà convenis i acords amb els òrgans competents de les entitats promotores a què fa referència l'article 2, amb l'objecte d'homologar els cursos que estes impartisquen.  
2. Estos acords i convenis es regiran pels principis de cooperació i col·laboració, i establiran així les bases de les relacions entre l'IVASPE i l'entitat corresponent.  
  
CAPÍTOL III  
Procediment d'homologació  
  
Article 14. Requisits de la sol·licitud d'homologació, lloc i termini de presentació  
1. Les entitats a què fa referència l'article 2 d'este decret presentaran les sol·licituds d'homologació, dirigides a l'IVASPE.  
2. Les sol·licituds es presentaran preferentment per via telemàtica a través de l'adreça d'Internet http://www.gov.gva.es/ivaspe, i, a falta d'això, en qualsevol de les oficines i formes previstes en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, d'acord amb el model de sol·licitud que figura en l'annex d'este decret.  
  
3. En este sentit, caldrà ajustar-se al que disposa l'article 3 del Decret 191/2014, de 14 de novembre, del Consell, pel qual es regula l'atenció a la ciutadania, el registre d'entrada i eixida d'escrits, i l'ordenació de les oficines de registre en l'Administració de la Generalitat.  
  
4. Les sol·licituds d'homologació es presentaran, almenys, amb dos mesos d'antelació a l'inici de l'activitat formativa. Les entitats que hagen sol·licitat subvenció en el marc de l'Acord per a l'Ocupació de les Administracions Públiques hauran de presentar la sol·licitud, si no ho han fet prèviament, durant els quinze dies següents a la resolució d'estes, i especificar esta situació en la sol·licitud.  
  
Article 15. Comissió Avaluadora de les Accions Formatives  
Es crea una comissió avaluadora per a l'homologació dels cursos de formació que té per objecte l'examen del compliment dels requisits d'homologació, així com la valoració de les accions formatives a desenrotllar.  
  
Article 16. Composició de la comissió avaluadora  
1. La comissió avaluadora estarà integrada per cinc membres, que seran els següents:  
a) La persona titular del Servici de Formació en Seguretat i Emergències, o persona que designe o que es designe en la seua substitució, que posseirà la presidència.  
b) La persona titular del Servici de Seguretat Pública, o persona que designe o que es designe en la seua substitució, que posseirà la secretaria.  
c) La persona que coordine el mòdul d'emergències de l'IVASPE, designada per la direcció general amb competències en matèria de formació del personal d'emergències.  
d) Dos funcionaris o funcionàries dels grups A1 o A2, designats per la direcció general amb competències en matèria de formació de seguretat i emergències.  
2. La comissió avaluadora esmentada es regirà pel que disposen els articles 22 i següents de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.   
Article 17. Funcions de la comissió avaluadora  
Corresponen a la comissió avaluadora les competències següents:  
1. Establir els criteris que ha de seguir la comissió per a la valoració dels cursos. La comissió donarà publicitat als criteris genèrics que adopte.  
2. Examinar les sol·licituds i comprovar el compliment dels requisits prefixats en este decret.  
3. Estudiar i aprovar la pertinència de les activitats formatives que realitzen les entitats arreplegades en els apartats 1.a i 2 de l'article 2, que no aconseguisquen el mínim del 50 % de l'alumnat de la mateixa entitat.  
4. Estudiar i aprovar la pertinència de l'activitat formativa dirigida a dos o més col·lectius dels especificats en l'article 1.  
5. Valorar els programes, continguts, professorat, materials i instal·lacions de l'entitat sol·licitant.  
6. Proposar a l'IVASPE els requeriments que siguen procedents per a l'esmena de requisits o la falta de documentació per a l'homologació de les accions formatives.  
7. Establir l'equivalència entre les hores reals d'un curs no presencial o semipresencial i les hores que es convalidaran als efectes de la seua homologació, i que figuraran en el diploma d'aprofitament d'este.  
  
8. Emetre acta de les reunions de la comissió en què s'especifique la proposta de les activitats a inadmetre, denegar i homologar i realitzar aquelles consideracions que s'estimen oportunes per a una millora de l'activitat formativa.  
  
Article 18. Reunions de la comissió avaluadora  
La comissió es reunirà almenys sis vegades a l'any per a l'examen i la valoració dels cursos a homologar i emetrà una acta que arreplegarà els acords de la comissió avaluadora sobre les activitats a homologar, i que podrà incloure tantes recomanacions com crega oportunes per a una millora de l'activitat formativa.  
A estes reunions es podrà convocar els membres de les entitats sol·licitants.  
  
Article 19. Tramitació i resolució dels procediments  
1. L'IVASPE podrà requerir l'entitat sol·licitant perquè esmene la falta d'algun requisit o acompanye els documents preceptius si falten o estan incomplets, en el termini de deu dies hàbils, de conformitat amb l'article 71 de la Llei de Règim Jurídic de les Administracions Públiques i del Procediment Administratiu Comú. Si no es presenta el que s'ha sol·licitat, es considerarà que desistix de la seua petició i es procedirà a l'arxivament de la sol·licitud sense més tràmit.  
2. La direcció general competent en matèria de formació de seguretat i emergències dictarà i notificarà la resolució motivada que atorga o denega l'homologació de les accions formatives basant-se en les actes de la comissió avaluadora.  
El termini per a resoldre i notificar serà de tres mesos des del moment que la sol·licitud tinga entrada en l'òrgan competent per a resoldre. Transcorregut el dit termini sense haver-se notificat resolució expressa, la sol·licitud s'entendrà estimada per silenci administratiu positiu.  
3. La resolució facultarà l'òrgan o institució que exercisca l'activitat formativa perquè puga fer constar la dita homologació en la documentació elaborada per esta per a l'activitat en qüestió. Una vegada sol·licitada l'homologació, es podrà fer constar en la difusió d'este que ha sol·licitat la dita homologació a l'IVASPE.  
4. En tot cas, la resolució d'homologació quedarà condicionada al compliment dels requisits i obligacions per part de les entitats sol·licitants.  
5. L'homologació serà vàlida per a totes les edicions del curs sol·licitades i s'esgotarà amb la seua realització.  
6. La direcció general competent en matèria de formació en seguretat i emergències expedirà els certificats d'aprofitament i els remetrà a les entitats sol·licitantes de l'activitat formativa homologada.  
  
  
Article 20. Obligacions de les entitats sol·licitants  
1. Les entitats sol·licitants estan obligades a executar les activitats formatives en els termes que preveu la resolució d'homologació.  
  
2. Concloses les activitats formatives homologades, les entitats remetran, en el termini màxim de tres mesos, a l'IVASPE les relacions certificades d'assistents que, en el cas de cursos presencials o semipresencials, aniran acompanyades dels fulls d'assistència firmats i omplits per alumnat i professorat, i en els cursos no presencials, del temps de treball en la plataforma, amb indicació de si tenen o no el nombre d'hores d'assistència previst, els resultats de les proves avaluadores finals, així com aquelles incidències o altres termes d'interés que afecten el normal exercici de l'activitat formativa, als efectes d'oportuna comprovació per esta.  
Així mateix, hauran de presentar un exemplar, en suport informàtic, del material didàctic utilitzat en el curs.  
3. L'incompliment de l'obligació de la remissió de la documentació final comportarà la consideració del curs com a no homologat i, en conseqüència, no s'emetrà cap diploma ni cap certificat.  
4. L'entitat sol·licitant serà l'encarregada de distribuir els diplomes entre els assistents al curs.  
  
Article 21. Inspecció i seguiment  
1. L'IVASPE podrà fer totes les visites d'inspecció i control que estime necessàries al principi, durant i al finalitzar els cursos.  
2. Els cursos que es gestionen a través d'una plataforma en línia es facilitarà a l'IVASPE un usuari i una contrasenya per a l'accés a estos.  
  
3. En cas d'incompliment dels termes d'esta norma o de la resolució d'homologació, la direcció general competent en matèria de formació de seguretat i emergències podrà deixar sense efecte l'homologació, després de la instrucció prèvia del procediment corresponent.  
  
  
DISPOSICIÓ ADDICIONAL  
  
Única. Regla de no gasto públic  
La aplicació i desplegament d'este decret no podrà tindre cap incidència en la dotació de tots i cada un dels capítols de gasto assignada al conselleria amb competències en matèria de formació del personal de seguretat i d'intervenció davant d'emergències, i, en tot cas, haurà de ser atesa amb els mitjans personals i materials de la esmentada conselleria.  
  
  
DISPOSICIÓ TRANSITÒRIA  
  
Única. Homologació de sol·licituds en tràmit anteriors a l'entrada en vigor d'este decret  
Els procediments d'homologació en tràmit continuaran regint-se pel sistema i requisits arreplegats en el Decret 93/2012, d'1 de juny, del Consell, pel qual es regulen els requisits i el procediment d'homologació d'accions formatives dirigides als servicis essencials i complementaris d'intervenció davant de les emergències, i pel Decret 186/2013, de 13 de desembre, del Consell, pel qual es regulen els requisits i el procediment d'homologació d'accions formatives dirigides a les policies locals de la Comunitat Valenciana.  
  
  
DISPOSICIÓ DEROGATÒRIA  
  
Única. Derogació normativa  
1. Es deroga el Decret 93/2012, d'1 de juny, del Consell, pel qual es regulen els requisits i el procediment d'homologació d'accions formatives dirigides als servicis essencials i complementaris d'intervenció davant de les emergències.  
2. Es deroga el Decret 186/2013, de 13 de desembre, del Consell, pel qual es regulen els requisits i el procediment d'homologació d'accions formatives dirigides a les policies locals de la Comunitat Valenciana.  
3. Així mateix, queden derogades totes les disposicions del mateix rang o inferior que s'oposen al que disposa este decret.  
  
  
DISPOSICIONS FINALS  
  
Primera. Normes de desplegament  
Es faculta la persona titular de la conselleria amb competències en matèria de formació del personal de seguretat i d'intervenció davant les emergències per a dictar totes les disposicions que exigisquen l'aplicació i execució d'este decret.  
  
Segona. Entrada en vigor  
Este decret entrarà en vigor en el termini de 20 dies comptador a partir de l'endemà de la data de la publicació en el Diari Oficial de la Comunitat Valenciana.  
  
València, 29 de maig de 2015  
  
El president de la Generalitat,  
ALBERTO FABRA PART  
  
El conseller de Governació i Justícia,  
LUIS SANTAMARÍA RUIZ


Còpia Permalink ELI